Kragtoevoer na dele van Kempton herstelDie Glen Marais-substasie in Kempton Park is ernstig beskadig nadat ‘n ontploffing weens kabeldiefstal plaasgevind het. (Foto: City of Ekurhuleni/Twitter) Die Ekurhuleni-metroraad in Gauteng sê hy hoop dat kragtoevoer teen vanaand na alle dele van Kempton Park herstel sal wees. Die kragtoevoer na verskeie buurte is gister stadigaan herstel, nadat duisende inwoners sedert Saterdag sonder krag sit. Themba Gadebe, woordvoerder van die metroraad, sê hoewel hulle hoop dat die situasie teen vanaand opgelos sal wees, is dit onmoontlik om ŉ spesifieke tyd daarvoor te gee. Enorme skade is Saterdag aan die Glen Marais-substasie aangerig toe kabeldiefstal ŉ ontploffing daar veroorsaak het. Minstens 25 panele is in die daaropvolgende brand verwoes en skade aan die substasie beloop reeds nagenoeg R10 miljoen, het Gadebe gesê. Dié substasie is die gebied se hoofsubstasie. Herstelwerk kon eers begin nadat die brandweer die vlamme geblus en die toneel veilig verklaar het. Dit is aanvanklik gehoop dat elektrisiteitstoevoer teen Dinsdag al herstel sou wees, maar tegniese probleme het opgeduik. Teen gister is die kragtoevoer na verskeie buurte herstel en die proses duur vandag voort. DA-woordvoerder, Refiloe Nt’sekhe, sê egter sy het betroubaar verneem die ontploffing is deur swak instandhouding, en nie kabeldiefstal nie, veroorsaak. “Gerugte onder amptenare is dat die krag eers teen volgende week herstel gaan wees. Dit is onaanvaarbaar. Sakeondernemings wat reeds moeilike ekonomiese tye ervaar, kan nou nie eers hulle deure open nie en verloor hulle inkomste. Deeltydse werkers by verskeie kleinhandelaars is gevra om tuis te bly tot die krag herstel is. “In die geraakte huishoudings begin kos nou vrot en moet dit weggegooi word. Kinders wat eksamen skryf, kan nie snags studeer nie en diegene wat versorging benodig, ly ook daaronder – hulle lewens is in gevaar,” het Nt’sekhe gesê.